2018/0243 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: Euroopa Parlamendi ja nõukogu määrus naabruspoliitika, arengu- ja rahvusvahelise koostöö rahastamisvahendi „Globaalne Euroopa“ kohta aastateks 2021–2027

(EMPs kohaldatav tekst)

1.Taustteave

Kuupäev, mil ettepanek (dokument COM(2018) 460 final – 2018/0243 COD) edastati Euroopa Parlamendile ja nõukogule: 14. juuni 2018 Kuupäev, mil alaliste esindajate komitee jõudis kokkuleppele osalise läbirääkimisvolituse suhtes: 12. juuni 2019 Kuupäev, mil alaliste esindajate komitee jõudis kokkuleppele täiendatud osaliste läbirääkimisvolituste suhtes: 25. september 2019 Esimese kolmepoolse kohtumise kuupäev: 23. oktoober 2019 Kuupäev, mil alaliste esindajate komitee jõudis kokkuleppele täiendatud osaliste läbirääkimisvolituste suhtes: 27. november 2019 Euroopa Parlamendi seisukoha kuupäev (aruanne): 27. märts 2019 Teise kolmepoolse kohtumise kuupäev: 5. detsember 2019 Kolmanda kolmepoolse kohtumise kuupäev: 20. veebruar 2020 Neljanda kolmepoolse kohtumise kuupäev: 11. juuni 2020 Kuupäev, mil alaliste esindajate komitee jõudis kokkuleppele täiendatud osaliste läbirääkimisvolituste suhtes: 18. september 2020 Viienda kolmepoolse kohtumise kuupäev: 2. oktoober 2020 Kuuenda kolmepoolse kohtumise kuupäev: 20. november 2020 Seitsmenda (viimase) kolmepoolse kohtumise kuupäev: 15. detsember 2020 Kuupäev, mil alaliste esindajate komitee jõudis poliitilisele kokkuleppele: 17. märts 2021 Kuupäev, mil Euroopa Parlamendi väliskomisjon ja arengukomisjon hääletasid kompromisskokkuleppe heakskiitmise poolt: 19. märts 2021 Nõukogus esimese lugemise seisukoha vastuvõtmise kuupäev: 26. mai 2021

2.Komisjoni ettepaneku eesmärk

Naabruspoliitika, arengu- ja rahvusvahelise koostöö rahastamisvahend „Globaalne Euroopa“ on oluline osa liidu vahenditest koostööks oma lähinaabruse ja maailmaga mitmeaastase finantsraamistiku (2021–2027) raames.

Ettepanek käsitleb rahastamisvahendit, mille eesmärk on kaitsta ja edendada kogu maailmas liidu väärtusi ja huve, et ellu viia tema välistegevuse eesmärke ja põhimõtteid, nagu on sätestatud Euroopa Liidu lepingu artikli 3 lõikes 5 ning artiklites 8 ja 21.

Naabruspoliitika, arengu- ja rahvusvahelise koostöö rahastamisvahendi „Globaalne Euroopa“ määrus hõlmab meetmeid , mida varem käsitleti 11 eri määruses, ning seega suurendab see liidu välistegevuse sidusust ja järjepidevust. See on osa ELi eelarvest ja ühtlustamine finantsmäärusega tagab võrdsed tingimused, kuna sellega nähakse ELi fondidele ette ühtsed reeglid ning kehtestatakse neile lihtsamad, läbipaistvamad ja paindlikumad eeskirjad. See aitab vähendada vaesust ja selle pikas perspektiivis kaotada, konsolideerida, toetada ja edendada demokraatiat, õigusriiki ja inimõiguste austamist, kestlikku arengut ja võitlust kliimamuutuste vastu ning tegeleda ebaseadusliku rände ja sundrändega, sealhulgas nende algpõhjustega. Samuti aitab see edendada mitmepoolsust ning täita rahvusvahelisi kohustusi ja eesmärke, millega liit on nõustunud, eelkõige kestliku arengu eesmärke, kestliku arengu tegevuskava 2030 ja Pariisi kokkulepet. Sellega edendatakse tugevamaid partnerlusi kolmandate riikidega, sealhulgas Euroopa naaberriikidega, tuginedes vastastikustele huvidele ja isevastutusele, et soodustada stabiliseerumist, head valitsemistava ja vastupanuvõime suurendamist.

Määrusel on järgmised erieesmärgid:

a) toetada ja edendada dialoogi ning koostööd kolmandate riikidega ja piirkondadega naabruses, Sahara-taguses Aafrikas, Aasias ja Vaikse ookeani riikides, Põhja- ja Lõuna-Ameerikas ning Kariibi mere piirkonnas;

b) arendada Euroopa naabruses asuvate riikidega tugevdatud eripartnerlusi ja tõhustada poliitilist koostööd, mis põhineb rahul ja stabiilsusel ning ühistel universaalsetel väärtustel, nagu demokraatia, õigusriigi põhimõte ja inimõiguste austamine, ning mille eesmärk on tugev ja kestlik demokraatia ja järkjärguline sotsiaal-majanduslik integratsioon ning inimestevahelised kontaktid;

c) üleilmsel tasandil:

–kaitsta, toetada ja edendada inimõigusi, sealhulgas soolist võrdõiguslikkust ja inimõiguste kaitsjate kaitset ka kõige keerulisemates oludes ja hädaolukordades, demokraatiat ja õigusriigi põhimõtet, kaasa arvatud vastutusmehhanisme,

–toetada kodanikuühiskonna organisatsioone,

–edendada stabiilsust ja rahu, ennetada konflikte, aidates nii kaasa tsiviilelanike kaitsele,

–tegeleda muude üleilmsete probleemidega, nagu kliimamuutused, bioloogilise mitmekesisuse ja keskkonna kaitse ning ränne ja liikuvus;